《洪善庆兴祖偕访升上人即景次韵》
宋代·顾禧

地僻僧栖隐，茆庵曲迳通。
云浮秋水白，霞夺蓼花红。
野鸟当窗下，疏烟入画中。
采菱人未散，归棹且从容。

作者简介：宋吴郡人，字景繁，号痴绝叟。不求仕进，居光福山中，终日闭户读诵，博极坟典。高宗绍兴中郡以遗逸荐，不起，闲居五十年不出，名重乡里。著作甚丰，与吴兴施宿合注苏轼诗，为陆游所称。